มีอาการท้องผูก ไม่ค่อยขับถ่าย ปกติถ่ายทุกวัน กินยาระบายhepalac ก็ยังไม่ถ่าย เกิดจากความเครียดรึป่าวค่ะ
สวัสดีค่ะ อาการท้องผูก เกิดได้จากหลายสาเหตุ เช่น1. การเคลื่อนไหวของลำไส้ลดลง เพราะขาดตัวกระตุ้นการเคลื่อนไหวของลำไส้ จากการที่มีปริมาณอุจจาระน้อย เช่น เกิดจากการกินอาหารที่มีกากใยน้อย ดื่มน้ำน้อย หรือขาดการเคลื่อนไหวของร่างกาย ทำให้ลำไส้ไม่บีบเคลื่อนตัว2. จากปัญหาทางอารมณ์ เช่น ความเครียด ความวิตกกังวล ส่งผลให้ลำไส้ลดการบีบตัวลง3. การทานยาบางชนิด ซึ่งมีผลข้างเคียงทำให้ท้องผูกได้ เช่น ยาดลดกรด ยารักษาอาการซึมเศร้า ยากันชัก ยาเสริมแคลเซียมและธาตุเหล็ก ยาแก้ปวดกลุ่มโอปิออยด์ เป็นต้น4. การเสียสมดุลของฮอร์โมน เช่น ตั้งครรภ์ ภาวะไทรอยด์ฮอร์โมนต่ำ เป็นต้น5. มีการอุดตันภายในลำไส้ใหญ่หรือทวารหนัก เช่น มีเนื้องอกหรือมะเร็งของลำไส้ใหญ่ แต่มักมีอาการอื่นๆ ร่วมด้วย ได้แก่ ถ่ายอุจจาระมีมูกเลือดปน ถ่ายเป็นเลือด เบื่ออาหาร น้ำหนักลด เป็นต้น หรืออาจเกิดจากเนื้องอกมดลูกที่มีขนาดใหญ่จนกดเบียดลำไส้ตรงและทวารหนัก เป็นต้นหากปกติ ถ่ายอุจจาระได้ทุกวัน แล้วเพิ่งมามีอาการท้องผูก ในเบื้องต้น ก็ควรพยายามดื่มน้ำเปล่ามากๆ อย่างน้อยวันละ 8-10 แก้ว หรืออาจดื่มมากกว่านั้น ให้ได้ประมาณวันละ 3 ลิตร และทานอาหารที่มีกากใยสูง ซึ่งก็คือผักและผลไม้ต่างๆ โดยควรให้มีอยู่ในทุกมื้อของอาหาร และอาจทานโยเกิร์ตหรือนมเปรี้ยว ซึ่งจะช่วยให้ถ่ายง่ายขึ้นได้ เนื่องจากมีแบคทีเรียที่ไปช่วยการทำงานของลำไส้ใหญ่ หากทานได้น้อย อาจทานผลิตภัณฑ์ที่เป็นไฟเบอร์ช่วยเสริม นอกจากนี้ควรออกกำลังกายทุกวัน หรืออย่างน้อยก็ควรเดินบ่อยๆ หรือวิ่ง เพื่อให้ลำไส้เกิดการเคลื่อนไหวสำหรับยา Hepalac คือตัวยา Lactulose เมื่อทานเข้าไป ตัวยาจะแตกออกในลำไส้ใหญ่ แล้วออกฤทธิ์โดยการดึงน้ำจากร่างกายมายังลำไส้ใหญ่ ทำให้อุจจาระนิ่มลงและขับออกมาได้ง่ายขึ้น ทั้งนี้ หากทานแล้วยังคงถ่ายไม่ออก อาจทานยาระบายในกลุ่มอื่นๆ ที่ช่วยกระตุ้นลำไส้ให้บีบตัว เช่น ดัลโคแลก (dulcolax), บิสซาโคดิล (bisacodyl), เซนโนไซด์ (senosides) เป็นต้น แต่หากทานแล้ว ยังคงไม่ถ่ายอุจจาระ ก็ควรไปพบแพทย์เพื่อรักษาค่ะ